Պիկասոյի թանգարան (Բարսելոնա)

Պիկասոյի թանգարան (), գեղարվեստական թանգարան Կատալոնիայի մայրաքաղաք Բարսելոնայում, որի հավաքածուի մեջ մտնում են նկարչի վաղ շրջանի գործերը` ստեղծված 1895-1904 թվականներին։ Դրանց մեջ առանձնանում է «Մենիններ» () շարքը, որը Վելասկեսի համանուն նկարի վարիացիան է։ 2013 թվականի մարտի 9-ին թանգարանը նշել է 50-ամյակը։

Թանգարանը, որը ստեղծվել է Պաբլո Պիկասոյի քարտուղար ու մտերիմ ընկեր Խայմե Սաբարտեսի նվիրած հավաքածուի հիման վրա, այցելուների համար բացվել է 1963 թվականին։ Այն տեղակայված է 15-րդ դարի պալատական համալիրում` Բերենգեր դ՛Ագիլարի պալատում, որ հայտնի է հին ներքին բակերով։

Պատմություն 
Թանգարանը հիմնելու գաղափարը եղել է Պիկասոյի քարտուղար ու ընկեր Խայմե Սաբարտեսինը, ում Պիկասոն բազմաթիվ նկարներ, փորագրություններ էր նվիրել` սկսած 1935 թվականից։ Սկզբում Սաբարտեսը որոշել էր թանգարան հիմնել Պիկասոյի ծննդավայր Մալագայում, սակայն Պիկասոն ինքն է առաջարկել, որ թանգարանը հիմնվի Բարսելոնայում, քանի որ քաղաքի հետ հին կապեր է ունեցել։

1960 թվականի հուլիսի 27-ին Սաբարտեսը թանգարան հիմնելու մասին համաձայնագիր է կնքել Բարսելոնայի հետ։ Թանգարանը բացվել է 1963 թվականին։ Հավաքածուի հիմքում եղել են Սաբարտեսի նվիրաբերած 547 աշխատանքները։ Հավաքածուն ներառում է նաև Պիկասոյի` Բարսելոնային նվիրած աշխատանքներից և Պիկասոյի ընկերների ու նրա գործերի հավաքորդների նվիրաբերած այլ նմուշներ։ Թանգարանը բացվել է Սաբարտեսի հավաքածու անունով, քանի որ Պիկասոն խիստ քննադատում էր Ֆրանկոյի ռեժիմը։ Թանգարանը բացվել է Մոնտկադա փողոցի Պալաու Ագիլար շենքում։ Այս շրջանում հավաքածուն բաղկացած էր Սաբարտեսի անձնական հավաքածուից։ Հետագայում հավաքածուն համալրվում է նոր նվիրատվություններով` ներառյալ 1899-1904 թվականներին թվագրվող 7 նկարները, որ նվիրաբերել է Սեբաստիան Վիդալը։

Մշտական հավաքածու 

Մշտական հավաքածուն բաղկացած է երեք բաժիններից` գեղանկարչություն ու գծանկարչություն, փորագրություն և խեցեգործություն։ Դրանք հիմնականում ներկայացնում են նկարչի գործունեության վաղ, այսպես կոչված` «Երկնագույն շրջանը» (1901-1904), սակայն Պիկասոն, նրա ընտանիքն ու ընկերները նվիրաբերել են նաև ուշ շրջանի աշխատանքներ։ Ներկայումս թանգարանում հաշվվում է ավելի քան 3.500 աշխատանք, որոնք կազմում են թանգարանի հիմնական հավաքածուն։

Հավաքածուն ներառում է վաղ տարիները (Մալագա, Կորունա, Բարսելոնա, 1890-1897), ուսումնառության շրջանը (Բարսելոնա, Օրտա դե Սան Խուան, Մադրիդ, 1897-1901), «Երկնագույն շրջանը» (1901-1904), Բարսելոնայի շրջանը (1917), «Մենիններ» շարքը (1957)։ Թանգարանի նմուշների մեծ մասը վերաբերում է 1890-1917 թվականներին։ Թանգարանում քիչ են աշխատանքները, որոնք 1917-ից հետո են ստեղծվել։ Բացառություն է «Մենիններ» շարքը (1957)։ Վիմագրության հավաքածուն ընդգրկում է 1962-1982 թվականների աշխատանքները։ Պիկասոն ինքը թանգարանին է տրամադրել իր բոլոր աշխատանքների կրկնօրինակները, որոնք ստեղծվել են Սաբարտեսի մահից հետո։ 1968 թվականից սկսած` հավաքածուն ներառում է նաև նկարազարդումներ, որոնք հեղինակն արել է տարբեր գրքերի համար, ինչպես նաև խեցեգործական նմուշներ, որ թանգարանին է նվիրել նկարչի այրին` Ժակլինը։

2009-2010 թվականներին թանգարանն իր կայքում սկսել է հրապարակել մշտական հավաքածուի նմուշները։ 2010 թվականի սեպտեմբերի տվյալներով հավաքածուի մոտ 65 %-ը հասանելի է համացանցում դիտման համար։

Ծանոթագրություններ

Արտաքին հղումներ 
 Պաշտոնական կայք

Բարսելոնայի թանգարաններ
Իսպանիայի թանգարաններ
Կատալոնիայի տեսարժան վայրեր
Պաբլո Պիկասո
1963 հիմնադրումներ Իսպանիայում
Ժամանակակից արվեստի թանգարաններ
1963 հիմնադրված թանգարաններ